Jan Trøjborg (S), 1998-06-11:
Jeg kan ikke lade være med først at hæfte mig ved den debat, der udspandt sig her på Folketingets talerstol.
Jeg hæftede mig lidt ved, at hvis der er to, der står sammen, er det tilsyneladende Enhedslisten og Fremskridtspartiet, idet hr. Tom Behnke og hr. Søren Kolstrup i og for sig har det samme synspunkt, netop at man bør nationalisere eller ekspropriere - måske lidt hver på sin måde.
Hr. Søren Kolstrup foreslår, at man foretager den form for ekspropriation, hvor man påtvinger virksomhederne til gratis at levere såkaldte basisydelser.
Hr. Tom Behnke foreslår, at man eksproprierer retten til at tjene penge på et net, som Tele Danmark nu engang ejer.
Det er jo interessant, at netop de to partier har sammenfaldende synspunkter, som i virkeligheden er ganske vidtgående i deres karakter - ganske vidtgående i deres karakter.
Normalt er det ikke den slags synspunkter, man hører fra talerstolen udtalt af hr. Tom Behnke, men der er åbenbart undtagelser.
Lad mig først sige tak til ordførerne generelt.
Hr. Ole Hækkerup og fru Pernille Sams udtrykte det meget markant sådan, at lovforslaget var udtryk for, at vi fortsatte den politiske linje, der er lagt siden beslutningen i Folketinget om total liberalisering af telemarkedet.
Jeg er glad for, at fru Pernille Sams oven i købet bruger det udtryk, at der med dette forslag er tale om et kvantespring fremad, som altså er en positiv betragtning i retning af at opfylde de telepolitiske målsætninger, som partierne står bag. Hr. Kristian Jensen udtrykte også tilfredshed med lovforslaget, men kom også ind på det mere vidtgående, det mere spændende, det for samfundet mere påvirkende, netop den
tele- og kommunikationsmæssige strategi.
Til hr. Kristian Jensen vil jeg sige, at jeg har arbejdet meget intenst på, at regeringen får formuleret et tidens svar på de IT-politiske udfordringer, som vi står over for.
Der er ingen tvivl om, at der er sket umådelig meget, siden regeringen lancerede sin strategi, der hed Informationssamfundet år 2000.
Dengang talte man f.eks. ikke om hjemmesider.
Allerede nu 3 ½ år efter er det dagligdags brug for langt den største del af danske virksomheder.
Der sker enormt meget på markedet.
Der er ingen tvivl om, at med multimedia og digital forvaltning osv. vil der ske store påvirkninger af vores samfund, store påvirkninger af, hvorledes vort demokrati i praksis fungerer, borgernes muligheder for selv at deltage aktivt i behandlingen af de sager, der er et mellemliggende mellem dem og den offentlige forvaltning.
Der er samtidig også tale om, når vi ser på telekommunikationssiden, på telesiden, en udvikling, som er meget markant. Vores estimater i Forskningsministeriet går på, at vi faktisk forventer en fordobling af den samlede trafikmængde, der transporteres i telenettet i de næste 4-5 år som følge af den stærkt stigende anvendelse af Internet.
Jeg vil gerne knytte en kommentar til fru Elisabeth Arnold, der var inde på et emne, som flere ordførere berørte, netop at der jo er tale om ganske stor detaljeringsgrad i selve lovforslaget.
Alene titlen er jo udtryk for, at der er tale om ganske detaljeret lovgivning.
Det har været nødvendigt indtil nu.
Det vil formentlig være nødvendigt endnu et stykke tid, at vi anvender en forholdsvis detaljeret lovgivningsgrad af hensyn til at få dereguleret det tidligere monopol.
Imidlertid vil jeg gerne tage opfordringen til mig
således forstået, at jeg vil igangsætte et arbejde med henblik på at se på, hvorledes den moderne telekommunikationslovgivning skal se ud i fremtiden.
Vi tager nogle afgørende skridt frem nu, og jeg tror, vi får formet en platform, hvorfra vi får tid til, ro til at kunne udforme en mere dækkende, mere favnende telepolitik.
Så vil jeg gerne slutte med at sige tak til hr. Aage Frandsen.
Der har været tale om et meget fleksibelt samarbejde.
Jeg har været umådelig glad for den seriøsitet, der har præget samarbejdet.
Jeg må da også som ny minister på området sige, at jeg har været meget glad for også at kunne lytte til ordførere, ikke mindst til hr. Aage Frandsen, der har erfaring på området, og som har været med i en del år.
Men jeg synes ikke, vi kan sige, som det er udtrykt i dagens presse, at der er nogen, der er blevet presset til nogen bestemte holdninger.
Tværtimod synes jeg, at det har været en entydig linje, at vi netop skulle fortsætte liberaliseringen, fortsætte i retning af en total liberalisering af markedet, som allerede er udtrykt i 1985 af de forligspartier, jeg omtalte.
Så vi har haft et, synes jeg, fantastisk godt samarbejde
i kredsen.
Det ser ud til at kunne fortsætte.
Jeg vil gøre mit til, at vi får et seriøst udvalgsarbejde, således at vi kan få foretaget det med fru Pernille Sams ord kvantespring frem.